Zvlhčovať zvonka i zvnútra
V zime je pleť vystavovaná veľkým teplotným rozdielom. Často prekúrené exteriéry strieda mrazivý vzduch vonku. Práve z toho dôvodu je pre pleť dodržiavanie pitného režimu rovnako dôležité ako v lete. Pleť treba udržiavať hydratovanú.
Doprajte jej však aj hydratáciu zvonka, najmä ak vnútri kúrite a máte suchý vzduch. Môžete využívať rôzne zvlhčovače vzduchu (sú aj prevenciou proti rôznym ochoreniam), na zahodenie nie sú ani rozprašovače s vodou.
Ak chcete šetriť prírodu aj peňaženku, nemusíte siahať po drahých kozmetických a neekologických verziách z drogérií a lekární. Vyrobte si vlastný prípravok. Stačí na to vhodná malá nádobka s rozprašovačom a čistá voda. Ak chcete trochu vylepšenú verziu, môžete do nej kvapnúť trochu arganového oleja.
Obmedzte peelingy
Pochopiteľne, závisí to aj od typu vašej pleti. Pokiaľ máte veľmi suchú pleť, peeling pokojne vynechajte, spravili by ste jej iba medvediu službu.
Aj pri mastnejších typoch pleti však nie je nevyhnutné používať peeling tak často, ako sme zvyknuté. Odstraňuje totiž aj prirodzený ochranný film na pokožke, a tá je potom vystavená na milosť a nemilosť zúrivému počasiu vonku. Stačí ho použiť maximálne raz do týždňa
Vyhýbajte sa horúcej vode
Napriek tomu, že vás zahriatie v horúcej vani láka, pre pleť to nebýva ideálne riešenie. Pleť po horúcich kúpeľoch potrebuje extra dávku hydratácie a výživy.
Ak sa už pre horúci kúpeľ rozhodnete, poriadne zatvorte dvere na kúpeľni, aby studený vzduch nemal šancu. A po kúpeli či sprche poriadne, no veľmi jemne osušte pleť do sucha a následne ju nakrémujte hydratačným a dostatočne výživným krémom podľa vášho veku a typu pleti.
Doprajte jej viac
Práve zima je obdobie, kedy vám vaša pleť poďakuje za starostlivosť navyše. Pokojne ju ošetrite a nakrémujte v priebehu dňa o jedenkrát viac, ako ste zvyknuté.
Skvelým riešením je aj častejšie používanie výživných sér a olejov. Vhodným podkladom v lete či v zime je sérum s obsahom kyseliny hyalurónovej , keď ste doma, aplikujte ho aj uprostred dňa na čistú pleť.